واشنګټن کې امریکا ته د تازه راغلیو افغانانو په ملاتړ پرلت روان دی 
دا دوهمه اونۍ ده چې د امریکا د کانګرس ماڼۍ مخې ته د هغو افغانانو په ملاتړ پرلت وهل شوی چې په افغانستان کې یې د امریکا له ماموریت سره مرسته کړې ده.  
په دې پرلت کې یو شمېر پخواني امریکايي سرتېري، د خیریه بنسټونو کارکوونکي او په امریکا کې مېشت افغانان برخه لري. دوی له کانګرس څخه غواړي چې په امریکا کې د افغانانو د ځای پر ځای کولو قانون (Afghan Adjustment Act) تصویب کړي. د ۲۰۲۱ کال د اګست په میاشت کې په افغانستان کې د طالبانو له بیا واکمنېدو وروسته، د امریکا متحده ایالاتو شاوخوا ۸۰ زره افغانانو ته په امریکا کې د مېشتېدلو بهیر پېل کړ. دا د امریکا دپاره د ویتنام تر جګړې وروسته د تخلیې تر ټولو لوی بهیر بلل کیږي. پدې کې له هغو افغانانو برسېره چې له امریکايي ځواکونو سره یي کار کړی، د بشري حقونو مدافعین، سیاستوال او نور داسې خلک شامل دي چې د طالبانو په واکمنۍ کې يي ژوند د خطر سره مخ ګڼل کیږي. خو ددغو افغانانو اکثریت ته په امریکا کې د دوو کالو دپاره د پاتې کېدو اجازه ورکړل شوې ده. په امریکا کې د تیر یوه کال راهیسې پخواني امریکايي پوځیان او نور ملاتړي د امریکا له کانګرس څخه غوښتنه کوي چې د تخلیې په بهیر کې امریکا ته راغلیو افغانانو ته په دغه هېواد کې د دایمي پاتې کیدو اجازه ورکړي. دا غوښتنه د یوې لایحې په چوکاټ کې تېره میاشت کانګرس ته وړاندې شوې ده. که څه هم دا لایحه د سپینې ماڼۍ او همدارنګه د امریکا د ځینو ډیموکراتو او جمهوري غوښتونکو سناتورانو ملاتړ له ځانه سره لري، خو په کانګرس کې یې تاییدېدل ځنډېدلي دي. د کانګرس ځینو جمهوري غوښتونکو غړو اندېښنه ښودلې ده چې امریکا ته تازه راغلي افغانان ددغه هېواد ملي امنیت ته خطر پېښوي. خو د کانګرس د ماڼۍ مخې ته په پرلت ناست کسان وايي، تر هغو به خپل اعتراض ته ادامه ورکړي تر څو دغه لایحه تصویب شوې نه وي. د پرلت تنظیموونکی صفي روف وايي، ددې لایحې د نه تصویبېدلو په صورت کې به په امریکا کې د دوه کلنې اقامې لرونکي افغانان مجبور وي چې ددغه دوو کلونو د پوره کېدو وروسته د پناه غوښتنه وکړي چې د هغه په خبره، ډېره اوږده او پېچلې پروسه ده. دیموکراته سناتوره، ايمي کلوبچار له هغو کسانو څخه ده چې دا طرحه يې کانگرس ته وړاندې کړې. مېرمن کلوبچار امریکا ته د تخلیي په بهیر کې د راغلیو افغانانو په اړه وویل: "دغه خلکو چې زمونږ سره همکاري کړې، دوئ د ولسواکۍ او بشري حقونو په دفاع دریدلي." هغي په کانګرس کې ددې لایحې د تایېدولو دپاره د هڅو په اړه زیاته کړه: "کوښښ کوو یوه منطقي لاره پیدا کړو تر څو دیموکراتان او جمهوري غوښتونکي دغه طرحه تایید کړي او دا خلک چې دلته رارسېدلي، او امنیتي ارزونه یې شوې ده، د استوګني دایمي اسناد او د کار جواز ترلاسه کړي او له د حقوقي سرګردانۍ څخه وایستل شي." ‏په امریکا کې د افغانانو د میشت کېدو په لایحه کې په دغه هېواد کې د دایمې هستوګنې تر څنګ له نویو راغلیو افغانانو سره د کارموندنې، زده کړې، او کلتوري پوهاوي په برخه کې د مرستې غوښتنه هم شامله ده.